Notum sit omnibus futuris et presentibus quia ego Albericus comes dono sancte Matisconensi ecclesie in honore Sancti Vincentii dicate, in pago Matisconensi, ecclesiam de Fabricis et quidquid in ipsa villa infixum haberent canonici ibi divino servicio mancipati deinceps libere possideant. Et quia domnus Berno, qui prefate ecclesie Christi preest episcopus, cum suis canonicis concedit precario mihi et filiis meis in pago Lugdunensi burgum et ecclesiam Sancti Amoris cum Vinciaco villa, prepositura, capellis adjacentibus ceterisque appendentiis, nos sub aliqua recompensatione donamus sepedicte ecclesie, in eodem pago, Sintiacum et Castanedum, et in pago Scodingensi villulas Appuniacum cum capella Sancti Petri, et Satgiacum cum foresta de Montis et nemoribus Vigniaco et Vincalis, cum servis et ancillis in utrisque villis commorantibus, et cum ceteris appendentiis, eo tenore ut quamdiu vivemus ego et filii mei Letboldus et Umbertus, singulis annis reddamus Sancto Vincentio X solidos. Post decessum vero nostrum trium, pretitulata ecclesia dona ista et precariam integre recipiat. S. Albericus comes. S. Letoldus. S. Umbertus. Data per manum Aimini, die martis kal. jan., anno VIII regnante Rodulfo rege.